Strate om parlement gesluit vir staatsrede | Netwerk24
02 Februarie 2019 11:45
Mense wat volgende Donderdag (7 Februarie) planne het om die middestad van Kaapstad te besoek, moet onthou die staatsrede word in die parlement gehou en talle strate in dié omgewing sal gesluit wees.
Die staatsrede begin om 19:00, maar strate in die direkte omgewing van die parlementêre gebouekompleks word al vroegdag afgesper, wat gewoonlik verkeerschaos in die middestad tot gevolg het.
Daar word ook reeds Dinsdagaand en Woensdagaand oefeninge gehou om gereed te maak vir die staatsrede, wat ook die verkeer in die direkte omgewing van die parlement dié aande sal beïnvloed.
Donderdag sal die strate reeds vanaf 06:00 tot omstreeks middernag gesluit wees.
Die M3 en N2 vanaf Nuweland in die rigting van die middestad word ook Donderdag om 17:45 vir 'n wyle gesluit.